Der er i øjeblikket godt gang i svingdøren på Hornevej 1 i det østlige Aalborg. Superligaklubben AaB meddelte onsdag formiddag, at én af sidste sæsons profiler, Patrick Olsen, med øjeblikkelig virkning skifter til AGF. Onsdag eftermiddag kunne klubben så meddele, at en ny mand, portugisiske Pedro Ferreira, træder ind af døren hos den nordjyske superligaklub. Ifølge sportschef i AaB Inge André Olsen, har der været ført samtaler og forhandlinger med AGF om et salg af Patrick Olsen i nogle uger. - Vi havde en situation, hvor spilleren ville det, og vi får en stor transfersum. Vi synes, at det var et godt salg, og vi skal tænke på, hvad der er bedst for AaB. De mål vi har sat for fremtiden og det hold vi skal bygge, der synes vi timingen var god. Vi var glade for, hvad vi får ind af penge, og Patrick (Olsen, red.) var glad for, at han skulle videre, så jeg synes det var en god transfer, siger Inge André Olsen. - En stor sum penge Sportschefen holder prisen for Patrick Olsen for sig selv, men klubben meddeler i forbindelse med salget, at forventningerne til årsresultatet opjusteres fra et resultat før skat i niveauet mellem et nulresultat og minus fem millioner kroner til et resultat i niveauet plus tre millioner kroner og minus to millioner kroner. Heri er indregnet fortsat investering i spillertruppen og investeringer i den kommercielle udvikling. Hvilke overvejelser har I gjort i forhold til at sælge Patrick Olsen til en konkurrent? - Alle i superligaen vil jo være konkurrenter, så vi må jo se på, hvilket niveau vi vil være tilfredse med en transfer på, og vi snakker jo selvfølgelig med spilleren også. Det vil jo til syvende og sidst være op til spilleren, når klubberne er enige, om han vil skifte eller ej. Når de to ting stemmer, synes vi det var en god transfer og en stor sum penge, som kan bruge til at bygge videre med, så vi kan kæmpe om de øverste pladser i superligaen, lyder det fra Inge André Olsen. - Kigger på forsvar og midtbane I kølvandet på salget af Patrick Olsen, der skifter til AGF på en femårig aftale, har AaB onsdag præsenteret portugiseren Pedro Ferreira på en fireårig kontrakt. 22-årige Ferreira kommer til AaB fra den portugisiske Segunda Liga-klub Varzim SC. Han er tiltænkt en plads på den defensive midtbane og er tilsyneladende ikke en direkte erstatning for Patrick Olsen. - Patrick har spillet forskellige positioner på holdet, og de sidste kampe spillede han jo angriber, og vi har allerede hentet to angribere i Timothé Nkada og Tim Prica, og hvis vi ser på midtbanen så arbejder vi jo også med en del spillere der. Men Patrick var jo angriber i de sidste kampe, siger Inge André Olsen. TV2 Nord interviewede sportschef Inge André Olsen onsdag formiddag inden præsentationen af Pedro Ferreira, og her lød det, at der 100 procent ville ske mere på transferfronten. Nu er en mand så kommet ind til midtbanen, men ifølge sportschefen holdes der også øje med andre positioner. - Vi arbejder stadig med forsvaret og midtbanen, og så holder vi øjne og ører åbne for, at der kan komme spillere, der har så høj kvalitet, at vi bare må handle. Når man eksempelvis får en mulighed som Tim Prica, der er et af de store talenter i Skandinavien, og kan komme i forhandlinger med ham, så må man bare gør det, så længe det er indenfor fornuftige rammer. Derfor skal vi altid være klar, siger han.

Opsummering:
AaB har onsdag solgt Patrick Olsen til AGF, og ind er kommet en ny portugiser. Ifølge AaB’s sportschef har man kendt til interessen fra AGF i et par uger.